CELEX: 62021TN0254
Language: el
Date: 2021-05-10 00:00:00
Title: Υπόθεση T-254/21: Αγωγή της 10ης Μαΐου 2021 — Armadora Parleros κατά Επιτροπής

28.6.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 252/31
            
         
      Αγωγή της 10ης Μαΐου 2021 — Armadora Parleros κατά Επιτροπής
      (Υπόθεση T-254/21)
      (2021/C 252/42)
      Γλώσσα διαδικασίας: η ισπανική
      
         Διάδικοι
      
      
         Ενάγουσα: Armadora Parleros, SL (Santa Eugenia de Ribeira, Ισπανία) (εκπρόσωπος: J. Navas Marqués, δικηγόρος)
      
         Εναγομένη: Ευρωπαϊκή Επιτροπή
      
         Αιτήματα
      
      Η ενάγουσα ζητεί από το Γενικό Δικαστήριο:
      
                  —
               
               
                  να διαπιστώσει ότι η Ευρωπαϊκή Επιτροπή παρέβη το άρθρο 118 του κανονισμού 1224/2009, ο οποίος συνιστά το ρυθμιστικό πλαίσιο της Κοινής Αλιευτικής Πολιτικής, λόγω παραλείψεως, καθόσον δεν διασφάλισε επαρκές επίπεδο ελέγχου και παρακολούθησης της ορθής εφαρμογής της νομοθεσίας αυτής από το Βασίλειο της Ισπανίας, όπερ δύναται να συνιστά βλαπτική πράξη για την ενάγουσα ARMADORA PARLEROS, S.L.·
               
            
                  —
               
               
                  να διαπιστώσει ότι αυτή η παράβαση εκ μέρους της Επιτροπής προξένησε ζημία στην ενάγουσα ARMADORA PARLEROS, S.L. συνιστάμενη σε διαφυγόντα κέρδη από την αλιεία μπακαλιάρου μερλούκιου και σκουμπριού κατά το χρονικό διάστημα μεταξύ 2006 και 2020·
               
            
                  —
               
               
                  να καταδικάσει την Ευρωπαϊκή Επιτροπή σε καταβολή στην εμπορική εταιρία ARMADORA PARLEROS, S.L. του ποσού ΕΝΝΕΑ ΕΚΑΤΟΜΜΥΡΙΑ ΟΚΤΑΚΟΣΙΕΣ ΟΓΔΟΝΤΑ ΜΙΑ ΧΙΛΙΑΔΕΣ ΤΕΤΡΑΚΟΣΙΑ ΤΡΙΑΝΤΑ ΤΕΣΣΕΡΑ ΕΥΡΩ ΚΑΙ ΕΞΗΝΤΑ ΕΝΑ ΛΕΠΤΑ (9 881 434,61 ευρώ) προς αποκατάσταση της ζημίας που υπέστη, πλέον των νομίμων τόκων και της κεφαλαιοποίησης των εν λόγω τόκων·
               
            
                  —
               
               
                  να καταδικάσει την Ευρωπαϊκή Επιτροπή στο σύνολο των δικαστικών εξόδων.
               
            
         Ισχυρισμοί και κύρια επιχειρήματα
      
      Προς στήριξη της αγωγής, η ενάγουσα προβάλει έναν και μοναδικό λόγο.
      Η ενάγουσα καταγγέλλει, κατ’ ουσίαν, την παράνομη συμπεριφορά της Ευρωπαϊκής Επιτροπής και, ειδικότερα, την παράβαση του καθήκοντός της επαγρύπνησης και ελέγχου όσον αφορά την ορθή εφαρμογή της Κοινής Αλιευτικής Πολιτικής (ΚΑΠ) από το Βασίλειο της Ισπανίας, και δη του κανονισμού (ΕΟΚ) 2847/93 του Συμβουλίου της 12ης Οκτωβρίου 1993 για τη θέσπιση συστήματος ελέγχου της κοινής αλιευτικής πολιτικής (ΕΕ 1993, L 261, σ. 1) και του κανονισμού (ΕΚ) 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής (ΕΕ 2009, L 343, σ. 1). Γίνεται ειδική μνεία ως προς το ζήτημα αυτό στην «απουσία εξακρίβωσης της ισχύος των μηχανών των αλιευτικών σκαφών (μηχανότρατων) που αλιεύουν στα ύδατα της Κανταβρικής Θάλασσας και της Βορειοδυτικής Ισπανίας».
      Η ενάγουσα υπέστη ζημία προξενηθείσα από την παράβαση αυτή κατά το χρονικό διάστημα μεταξύ 2006 και 2020 διότι δεν είχε τη δυνατότητα να χρησιμοποιήσει το σκάφος «Vianto Tercero» το οποίο, λόγω κακής εφαρμογής του καθεστώτος της ΚΑΠ, έπρεπε να αποσυρθεί με αποτέλεσμα να αδρανοποιηθεί πλήρως. Τούτο προκάλεσε οικονομική ζημία στην εταιρία ARMADORA PARLEROS S.L.